Kristian August, tuntemattoman taiteilijan maalaama muotokuva noin vuodelta 1710.
**Kristian August** (saks. *Christian August*; 11. tammikuuta 1673 Gottorp – 25. huhtikuuta 1726 Hampuri) oli Holstein-Gottorpin herttuakunnan sijaishallitsija ja Lyypekin ruhtinaspiispa. Hän oli myös Ruotsin kuninkaan Aadolf Fredrikin isä ja Venäjän keisarinnan Katariina Suuren isoisä.

Kristian Augustin vanhemmat olivat Holstein-Gottorpin herttua Kristian Albrekt ja Tanskan prinsessa Fredrika Amalia. Kristian Albrektin veli oli herttua Fredrik IV, joka kaatui vuonna 1702 suuressa Pohjan sodassa. Uudeksi herttuaksi tullut Fredrik IV:n kaksivuotias poika Kaarle Fredrik ja tämän sijaishallitsija-äiti Hedvig Sofia jäivät Tukholmaan, joten Kristian Albrekt johti Holstein-Gottorpiin perustettua hallitusta ja häntä sanottiin *administratoriksi*, ’hallinnoijaksi’. Hedvig Sofian kuoltua vuonna 1708 hänestä tuli sijaishallitsija, tosin nuori Kaarle Fredrik jäi edelleen Tukholman hoviin. Hallituksen vahva mies oli paroni Georg Heinrich von Görtz. Vuodesta 1705 Kristian August oli samalla Lyypekin ruhtinaspiispa.

Tanskan liityttyä vuonna 1709 uudelleen sotaan Ruotsia vastaan Kristian August yritti pitää Holstein-Gottorpin puolueettomana. Hänen luovutettuaan Görtzin neuvosta Tönningin linnoituskaupungin Holstein-Gottorpin alueelle vuonna 1713 työntyneelle Magnus Stenbockin komentamalla ruotsalaiselle armeijalle herttuakunnan puolueettomuus menetti uskottavuutensa ja Tanska valtasi sen. Kristian August julisti Kaarle Fredrikin täysi-ikäiseksi maanpaossa vuonna 1716. Tämä sai myöhemmin takaisin osan herttuakunnastaan.

Kristian Augustin puoliso oli vuodesta 1704 Baden-Durlachin prinsessa Albertina Fredrika. Heidän lapsiaan olivat Ruotsin ensimmäinen Holstein-Gottorp-sukuinen kuningas Aadolf Fredrik, Oldenburgin ensimmäinen herttua Fredrik August I, Venäjän armeijassa sotamarsalkaksi kohonnut prinssi Georg Ludvig sekä Anhalt-Zerbstin ruhtinatar Johanna Elisabet, joka tunnetaan Katariina Suuren äitinä. Katariinan puoliso Pietari III oli Kristian Augustin veljenpojanpoika.

Lähteet
-------

1. 1 2 3  C. O. Bøggild-Andersen: Christian August (biskop) (tanskaksi) *Dansk Biografisk Leksikon* (2011). Viitattu 16.9.2023.
2. ↑  Christian August (saksaksi) *Allgemeine Deutsche Biographie* (1876), Deutsche Biographie. Viitattu 16.9.2023.
3. 1 2 3 4 5  *Nordisk familjebok* (1911), s. 1385–1386 (ruotsiksi) Runeberg.org. Viitattu 16.9.2023.
4. 1 2  Sven Grauers: Georg Heinrich Goertz, von (ruotsiksi) Svenskt biografiskt lexikon (1967–1969). Viitattu 16.9.2023.
5. 1 2 3  Sven Grauers: Karl Fredrik (ruotsiksi) Svenskt biografiskt lexikon (1973–1975). Viitattu 16.9.2023.
6. ↑  K. C. Rockstroh: Georg Ludvig (tanskaksi) *Dansk Biografisk Leksikon* (2011), Deutsche Biographie. Viitattu 16.9.2023.
7. ↑  *Nordisk familjebok* (1910), s. 1277 (ruotsiksi) Runeberg.org. Viitattu 16.9.2023.

Aiheesta muualla
----------------

* Kuvia tai muita tiedostoja aiheesta **Kristian August (Holstein-Gottorp)** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Belgia
* Puola

 |
|  |
| Henkilöt | 
* Deutsche Biographie

 |

 |